इक इन्जीनियर हा। सरकारी अमारत बनन लगी। नुहाड़ी डियूटी लग्गी गेई। ठेकेदारै ने कम्म शुरू करी दित्ता। इन्जीनियर रोज ठेकेदारा कोला पैह्लें कम्मा उप्पर पुज्जी जा करै। सारा कम्म कोल खडोइऐ करा ते संञां बी चिरका गै जा। सारा दिन कम्मा उप्पर खड़ुत्त रौह्ना सीमैंट, बजरी, रेत अपने सामनै पूरी पुआनी, ऐग्रीमैंट दे मताबक इट्टां ते होर समेआन चैक्क करना ते लुआना. ठेकेदारा गी हेरा-फेरी दा मौका गै नेईं लग्गन दित्ता। ठेकेदार तंग पेई गेआ। पर ठेकेदार इस गल्ला खुश हा जे उसी पेमैंट समें सिर होई जन्दी ऐ पर उसी अपनी कमाई दा बी फिकर हा। परानी आदत पेई दी ही। पर इत्थें दाल नेईं गलै। दफ्तर दे बाबू ते होर निक्के-मुट्टे ओवरसियर, बर्क मिस्तरी बी तंग पेई गे। उन्दा बी चाह्-पानी बन्द होई गेदा हा। सारे गै दुखी हे। पर करदे के? इक बारी उनें इन्जीनियर गी इक जालसाजी च फसाना चाहेआ पर ओ बड़ा शेहार हा। सम्भली गेआ। बल्लें-बल्लें इन्जीनियर कोला उप्परले इन्जीनियर ते अफसर बी तंग आई गे। उंदियां डालियां बी बन्द होई चुकी दियां हियां। अमारत बनी गेई। उद्घाटन होआ। बड़े-बड़े अफसर, मनिस्टर, इन्जीनियर बलाए गे। इन्जीनियर दी काबलियत ते बफादारी दियां बड़ियां तरीफां, सिफ्थां कीतियां गेइयां। सिफतां करी-करी उसी गास चाढ़ी दित्ता। मबारकें दे पुल ब’न्नी दित्ते। जीभा राहें सिफतां ते करा दे हे पर अन्दरो-अन्दरो जली फकोए दे हे। उसी उत्थें दिक्खना नेईं हे चांह्दे। पार्टी होने परैन्त इक हुक्म सनाया गेआ जे इस इन्जीनियर दी बफादारी ते काबलियत उप्पर सारें गी फखऱ ऐ। हुन इसदी बदली इत्थुआं दूर इक थाह्र कीती जन्दी ऐ। प्हाड़ी लाके च सिड़क बनानी ऐ। उत्थें न्हाड़े जनेहा गै काबल इन्जीनियर लोड़दा ऐ। ए कम्म करिऐ उनें दुद्धा चा बाल बाह्र कढी टकाया। वफादारी दे नां पिच्छें बचैरे गी घर-बाह्र छोड़िऐ सैंकड़े मील दूर जाना पेआ।